2.

Tehničke definicije (a) „ispitivanje na tvrdoj podlozi” znači ispitivanje u dva ciklusa čišćenja tijekom kojih glava za čišćenje usisavača koja radi na najjačoj usisnoj snazi prelazi površinom drvene ispitne ploče čija je širina jednaka širini glave za čišćenje i primjerene dužine, preko koje je dijagonalno (45°) položena ispitna pukotina, pri čemu se primjerenom učestalošću neprekidno mjere i bilježe proteklo vrijeme, potrošnja električne energije i relativan položaj središta glave za čišćenje u odnosu na ispitnu površinu i gdje se na kraju svakog ciklusa čišćenja primjereno procjenjuje smanjenje mase ispitne pukotine; (b) „ispitna pukotina” znači odstranjiv uložak u obliku slova „U”, odgovarajućih dimenzija, koji se na početku ciklusa čišćenja puni odgovarajućom umjetnom prašinom; (c) „ispitivanje na tepihu” znači ispitivanje s odgovarajućim brojem ciklusa čišćenja na ispitnoj napravi Wilton tijekom kojih glava za čišćenje usisavača koja radi na najjačoj usisnoj snazi prelazi ispitnom površinom širine jednake širini glave za čišćenje i primjerene dužine, na kojoj se nalazi ravnomjerno raspodijeljena i primjereno umetnuta ispitna prašina odgovarajućeg sastava, pri čemu se primjerenom učestalošću neprekidno mjere i bilježe proteklo vrijeme, potrošnja električne energije i relativan položaj središta glave za čišćenje u odnosu na ispitnu površinu i gdje se na kraju svakog ciklusa čišćenja primjereno ocjenjuje povećanje mase posude za prašinu; (d) „širina glave za čišćenje” u metrima, koja se određuje na tri decimalna mjesta, znači najveća moguća vanjska širina glave za čišćenje; (e) „ciklus čišćenja” znači niz od pet dvostrukih prijelaza usisavača po ispitnoj površini svojstvenoj za vrstu poda („tepih” ili „tvrda podloga”); (f) „dvostruki prijelaz” znači da glava za čišćenje u usporednom uzorku izvede jedno kretanje naprijed i jedno kretanje natrag pri jednoličnoj brzini ispitnog prijelaza i s određenom dužinom ispitnog prijelaza; (g) „brzina ispitnog prijelaza” u m/h znači primjerena brzina glave za čišćenje u svrhu ispitivanja, koja se po mogućnosti postiže elektromehaničkim pogonom. Proizvodi s glavama za čišćenje na vlastiti pogon trebaju se što više približiti primjerenoj brzini, iako je odstupanje dopušteno ako je to izričito navedeno u tehničkoj dokumentaciji; (h) „dužina ispitnog prijelaza” u metrima znači dužina ispitne površine plus udaljenost koju prelazi središte glave za čišćenje kada prelazi preko odgovarajućih zona za ubrzanje ispred i iza ispitne površine; (i) „kapacitet prihvata prašine” (dpu), uz točnost na tri decimalna mjesta, znači omjer mase odstranjene umjetne prašine, koja se za tepihe utvrđuje na temelju povećanja mase posude za prašinu, a za tvrde podloge na temelju smanjenja mase ispitne pukotine, nakon više izvedenih dvostrukih prijelaza glave za čišćenje, i mase umjetne prašine prvotno nanesene na ispitnu površinu, koja se za tepihe ispravlja uzimajući u obzir specifične ispitne uvjete, a za tvrde podloge dužinu i položaj ispitne pukotine; (j) „referentni sustav usisavača” znači električna laboratorijska oprema koja se koristi za mjerenje kalibriranog i referentnog kapaciteta prihvata prašine na tepisima s danim zračnim parametrima za poboljšanje ponovljivosti rezultata ispitivanja; (k) „nazivna ulazna snaga” u W znači električna ulazna snaga koju je deklarirao proizvođač, pri čemu se za uređaje koji se osim usisavanja koriste i za druge namjene, navodi samo električna ulazna snaga koja se odnosi na usisavanje; (l) „emisija prašine” znači omjer, izražen kao postotak uz točnost na dva decimalna mjesta, broja svih čestica prašine veličine od 0,3 do 10 μm koje usisavač ispusti i broja svih čestica prašine jednake veličine koje uđu kroz usisni otvor kada se usisavaču dovodi određena količina prašine s česticama navedene veličine. Vrijednost ne uključuje samo prašinu izmjerenu na izlazu usisavača nego i ispust prašine zbog propuštanja ili ispust koji proizvodi usisavač; (m) „razina zvučne snage” znači emisija buke koja se prenosi zrakom izraženu u dB(A) re 1 pW i zaokruženu na najbliži cijeli broj.